A BIZOTTSÁG JELENTÉSE A TANÁCSNAK ÉS AZ EURÓPAI PARLAMENTNEK 2013. évi nyolcadik éves jelentés a ciprusi török közösség gazdasági fejlődésének ösztönzését elősegítő pénzügyi támogatási keret létrehozásáról szóló, 2006. február 27-i 389/2006/EK tanácsi rendelet alapján nyújtott közösségi támogatások végrehajtásáról /* COM/2014/0282 final */





A BIZOTTSÁG JELENTÉSE A TANÁCSNAK ÉS AZ EURÓPAI PARLAMENTNEK 2013. évi nyolcadik éves jelentés a ciprusi török közösség gazdasági fejlődésének ösztönzését elősegítő pénzügyi támogatási keret létrehozásáról szóló, 2006. február 27-i 389/2006/EK tanácsi rendelet alapján nyújtott közösségi támogatások végrehajtásáról 1. Bevezetés A ciprusi török közösség számára nyújtott támogatás alapja a 389/2006/EK tanácsi rendelet[1] (a továbbiakban: támogatási rendelet), amely éves jelentéstételt ír elő a Tanács és az Európai Parlament felé. Ez a jelentés a 2013. évre vonatkozik. 2. A támogatás programozása 2006 és 2013 vége között 337 millió EUR-t irányoztak elő a támogatási rendelet keretében végrehajtott műveletekre. A 2013-as programozás (31 millió EUR[2]) alapját az érdekeltek műhelytalálkozói és külső értékelések, különösen a 2013-ban végzett átfogó programértékelés képezte. A támogatás ideiglenes (az újraegyesítésig tartó) jellegéből és az uniós költségvetés tartalékkeretéből történő finanszírozásból adódóan a vívmányok esetleges kiterjesztéséhez szükséges alapvető változások tervezése nehéz feladatnak bizonyult. Ezt a problémát az Európai Számvevőszék is elismerte egy 2012-es ajánlásában[3]. A 2014–2020 közötti többéves pénzügyi keret többéves távlatba helyezi a programot azáltal, hogy most először biztosít éves szintű finanszírozást. Ez lehetővé teszi a vívmányok jövőbeni végrehajtásával kapcsolatos előkészületek jobb megtervezését. A rendezési tárgyalások 2014-es újbóli megnyitása tükrében ez még nagyobb jelentőséggel bír, hiszen a támogatási rendelet a vívmányok azonnali alkalmazását írja elő a rendezést követően. 3. Végrehajtási mechanizmusok A programot a Ciprusi Köztársaság azon területein hajtják végre, amelyek nem állnak a kormány tényleges ellenőrzése alatt és ahol a vívmányok alkalmazását a csatlakozási szerződés 10. jegyzőkönyve értelmében ideiglenesen felfüggesztették. A támogatás végrehajtása elsősorban centralizált irányítás keretében, az Európai Bizottság által történik. Néhány projektet a Bizottság az Egyesült Nemzetek Fejlesztési Programjával (UNDP) közösen irányít. A program megvalósítása során a Bizottság sajátos politikai, jogi és diplomáciai körülmények között dolgozik. A program végrehajtásához ad hoc megállapodásokra van szükség, miközben tiszteletben kell tartani a hatékony és eredményes pénzgazdálkodás elveit. Az EU által finanszírozott támogatási programok esetében rendes körülmények között a kedvezményezett kormánnyal kötött megállapodások határozzák meg a fejlesztési támogatás jogi keretét. A ciprusi török közösségnek nyújtott támogatás esetében nem lehetséges ilyen megállapodást kötni, és a Bizottság kénytelen a helyi szinten alkalmazandóként értelmezett szabályokra és feltételekre támaszkodni. Ez bizonyos szintű kockázattal jár. E kockázatok kezelése és csökkentése a Bizottság felelősségi körébe tartozik, és a Bizottság többek között a következő intézkedéseket fogadta el ennek érdekében: intenzív nyomon követés és segítségnyújtás a kedvezményezetteknek, felülvizsgált kifizetési feltételek, valamint a bankgaranciák felhasználására vonatkozó körültekintő megközelítés. Az adott körülmények közötti sikeres és fenntartható végrehajtás biztosítása érdekében a ciprusi török közösség teljes körű szerepvállalására van szükség a vívmányok átvételét célzó erőfeszítésekben. A támogatási program maximális eredményességéhez és végső soron az újraegyesítés céljának eléréséhez továbbra is elengedhetetlen a ciprusi török és görög közösség közötti együttműködés. A programcsoport a Nicosia északi részén található programtámogató irodát (EUPSO) használja. Emellett a Bizottság ciprusi képviselete is otthont ad találkozóknak és szemináriumoknak, valamint szokásos feladatköre keretében tájékoztatást nyújt a ciprusi nyilvánosságnak a programról. A támogatás keretében jelentős összegű vissza nem térítendő támogatásokat folyósítanak, főként a nem állami szereplők számára. Az ilyen rendszerek szerinti, viszonylag kis szerződések kezelése a programcsoport erőforrásaira nézve megterhelő feladat, és a Bizottság továbbra is vizsgálja a közvetett irányítás lehetséges módjait. Decemberben hatáskör-átruházási megállapodást írtak alá, amelynek értelmében a British Council a 2014-től 2016-ig tartó két tanévre átveszi az ösztöndíjprogram irányítását. 4. Végrehajtás a vizsgált időszakban 4.1. Általános áttekintés A 2013-as évben kiemelkedő sikerek születtek: átadták Nicosia új, mindkét közösséget kiszolgáló szennyvíztisztító telepét (amely a legnagyobb Cipruson) a Mia Milia/Haspolat térségben; intenzívebbé vált az eltűnt személyekkel foglalkozó bizottság munkája, aminek köszönhetően minden korábbinál magasabb arányban sikerült azonosítani az eltűnt személyeket; a kulturális örökséggel összefüggő munka keretében nagy horderejű projektek zárultak le; a különösen nagyra értékelt ösztöndíjprogramban minden korábbinál több diák vett részt 2013-ban, valamint vissza nem térítendő támogatásokról szóló megállapodásokat írtak alá iskolák és mezőgazdasági termelők javára. Az átfogó programértékelés általában véve „jónak” minősítette a programokat. A Bizottságnak sikerült kialakítania a ciprusi török közösségnek nyújtott támogatás többéves szemléletét a 2014–2020 közötti időszakra vonatkozó többéves pénzügyi kereten belül. 2012-höz hasonlóan 2013 során is számos (229) szerződést zártak le, amelyek között nagyszámú, a korábbi rendszerek keretében megkezdett vissza nem térítendő támogatás is volt, így az év végére 208 szerződés maradt lezáratlanul. Az új tevékenységek között kiemelkedő helyet foglaltak el azok a kampányok, amelyek kkv-k, civil szervezetek és iskolák számára, valamint a vidék- és közösségfejlesztés céljából biztosítottak vissza nem térítendő támogatást. A beavatkozás sajátos körülményei miatt az ágazatfejlesztési programok kidolgozása nem könnyű feladat. A vívmányokkal összehangolt keret hiányával együtt – ami számos területet jellemez – ez azt jelenti, hogy igen nehéz kezelni a helyi szervezeti hatékonyság, erőforrás-gazdálkodás és tervezés problémáit, amelyek már a kezdetek óta megfigyelhetőek a programban, és elsősorban fenntarthatósággal kapcsolatos kihívások formájában nyilvánulnak meg. A Bizottság folytatja a lezárult projektek nyomon követését, hogy ezáltal biztosítsa többek között a helyes karbantartás és működés érvényesülését. A fenntarthatóság kérdését a Számvevőszék is kiemelte, mind a 2012. évi különjelentésében, mind a 2013-as programértékelésében. További általános érvényű problémaként jelent meg az uniós költségvetés keretösszegéből biztosított változó mértékű éves finanszírozás és a támogatási eszköz ideiglenes, ám meghatározatlan időtartamra szóló jellege. Ezek a körülmények visszavetették a tervezést és a fenntarthatóságot is, viszont a 2014–2020 közötti többéves pénzügyi keret orvosolni fogja őket. Egy konkrét probléma, amely 2013 során teret nyert, hogy a helyi vállalkozók a szerződéseket érintő jogvitákkal a helyi „bíróságokhoz” fordultak, amelyek ezt követően elmarasztalták a Bizottságot és olyan intézkedéseket hoztak, amelyek nem teszik lehetővé a helyi bankok által kibocsátott garanciák lehívását. A helyzetet a helyi jogi előírások módosítása révén orvosolták, ám az csak a jövőben fog bebizonyosodni, hogy a helyi bankok által kibocsátott garanciák védelme valóban megfelelő-e. Ezen túlmenően ez a védelem a jelek szerint nem visszamenőleges hatályú, és a Bizottság továbbra sem tud lehívni egyes bankgaranciákat. E probléma késedelmeket eredményezett a vissza nem térítendő támogatásról szóló egyes szerződések aláírásában. 4.2. Előrehaladás a célkitűzések terén A támogatási program átfogó célja, hogy a ciprusi török közösség gazdasági fejlődésének ösztönzése révén elősegítse Ciprus újraegyesítését, különös hangsúlyt fektetve a sziget gazdasági integrációjára, a két közösség közötti és az EU-val ápolt kapcsolatok javítására, valamint az uniós vívmányok alkalmazására való felkészülésre. 2013-ban az említett területek mindegyikén születtek intézkedések. 4.2.1. 1. célkitűzés: Az infrastruktúra fejlesztése és átalakítása Az energiaágazatban valamennyi projekt sikeresen befejeződött, és 11,6 millió EUR összértékű kapcsolódó szerződések zárultak le 2013 végéig. Az 1,27 MW teljesítményű napenergia-erőmű jól működik, és beépült a távmegfigyelést lehetővé tevő ellenőrzési rendszerbe. A Bizottság továbbra is nyomon követi a kedvezményezett által végrehajtott műveleteket. A késedelmeket követően a „következő generációs hálózat” telekommunikációs berendezéseinek tesztfázisa már csaknem lezárult, és a rendszer várhatóan 2014 első felében lép működésbe. A szolgáltatásnyújtás és a hálózatműködtetés elválasztásához szükséges feltételek azonban továbbra sem biztosítottak, és az ágazat teljes liberalizációja aligha fog megvalósulni 2014-ben. A közlekedésbiztonság terén 2,4 millió EUR összértékben hajtottak végre projekteket a támogatási program keretében. Az utolsó szerződéseket 2013-ban zárták le. Átadták Nicosia új, mindkét közösséget kiszolgáló szennyvíztisztító telepét a Mia Milia/Haspolat térségben. A júliusban átadott létesítmény az EU és a Nicosiai Csatornázási Tanács társfinanszírozásával jött létre. Az építkezést az UNDP segítségével hajtották végre. A két önkormányzat szerződést kötött a telep működtetéséről és karbantartásáról. A kezelt víz újrafelhasználásának – így például a kormány ellenőrzése alatt álló területre való visszajuttatásának – kérdése még megoldásra vár. A 2012-ben átadott Morphou/Güzelyurt szennyvíztisztító telepre vonatkozó hibabejelentési időszakot 2014-ig meghosszabbították, elsősorban bizonyos korróziós problémák kezelése céljából. A kedvezményezett hatályos működtetési és karbantartási szerződéssel rendelkezik. A Famagustában felépített új szennyvíztisztító telepet októberben adták át, azonban a beérkező szennyvíz magas sótartalma miatti korróziós problémákra egyelőre nem sikerült megoldást találni. A működtetést és a karbantartást a település finanszírozza, és ugyanaz a vállalkozó végzi, mint a Morphou/Güzelyurt telep esetében. Famagustában 45 km-es vízellátási és 47 km-es szennyvíz-elvezetési hálózatot építettek ki. Számos hibát azonban még nem sikerült kiküszöbölni, és csak a vízellátási hálózatot, illetve hét szivattyútelepet adtak át. A projekt a késedelmek miatt lényegesen elhúzódott, és a szerződést decemberben zárták le. 2013 végén a vitarendezés kapcsán a szerződésben meghatározott választottbírósági eljárás volt folyamatban. A víz/szennyvíz kapacitásépítési program 2012-es befejezését követően értékelés készült, és műhelytalálkozót tartottak az újabb program kialakítása céljából. A víz-/szennyvízágazat terén tehát a talajvíz magas sótartalma miatti korróziós problémák és a gyenge vállalkozói teljesítmény következtében nem volt zökkenőmentes a munka. A Bizottságnak fokoznia kellett szerepvállalását, hogy biztosítani tudja az elkészült szennyvíztisztító telepek fenntartható karbantartását és megfelelő működtetését. A természetvédelmet illetően a négy különleges környezetvédelmi terület információs és igazgatási központjait továbbra sem sikerült befejezni a beruházási szerződés 2011-es érvénytelenítése miatt. Előkészületek történtek annak érdekében, hogy a létesítmények az UNDP-vel kötött támogatási megállapodás keretében készülhessenek el. Van még tennivaló a természeti környezet védelme és a különleges környezetvédelmi területekre vonatkozó igazgatási tervek maradéktalan végrehajtása terén is. A Bizottság továbbra is tájékoztatja a ciprusi török közösséget aggályairól, például a Kyreniai-hegységben folytatott kiterjedt külfejtés kapcsán. A szilárd hulladékot illetően az új Koutsoventis/Güngör hulladéklerakó áprilisban, a helyreállított Kato Dhikomo/Aşağı Dikmen hulladéklerakó pedig szeptemberben végleges energetikai tanúsítványt kapott. Júniusban műhelytalálkozót tartottak, amelynek témája az infrastruktúrára, illetve a szilárd hulladék kezelésére vonatkozó kapacitásépítési projekt befejezése utáni szerepvállalás volt. A megbeszélés során a 2012-es ágazati igényfelmérés eredményeit is figyelembe vették. 4.2.2. 2. célkitűzés: A társadalmi és gazdasági fejlődés ösztönzése Támogatásban részesültek a mezőgazdasági termelők és a vidékfejlesztés érintett szereplői az állategészségügy, az állattenyésztés és az állatbetegségek felszámolása, a növényegészségügy, a növénytermesztés diverzifikálása és a biogazdálkodás terén, valamint segítséget kaptak a támogatás végrehajtásához. Pályázatokat írtak ki az állatbetegségek felszámolására és az állati melléktermékek ártalmatlanítására szolgáló rendszerek kidolgozására. A harmadik vidékfejlesztési vissza nem térítendő támogatás iránti pályázati felhívás keretében 2013-ban mintegy 3 millió EUR összértékben 39 szerződést írtak alá a versenyképesség, a diverzifikáció és a fenntarthatóság fokozása érdekében. A vidéki területekre irányuló közösségfejlesztési támogatási projektekre vonatkozó harmadik pályázati felhívást (3 millió EUR értékben) májusban tették közzé, és a szerződések aláírására a tervek szerint 2014-ben kerül sor. A felhívás célja a természeti és szellemi kulturális örökség értékeinek gyarapítása, az alapvető közösségi szolgáltatások javítása és a vidéki térségek társadalmi kohéziójának és helyi irányításának megerősítése. A korábbi közösségfejlesztési rendszerek keretében nyújtott 37 vissza nem térítendő támogatás közül 2013-ban négyet zártak le, tizenhárom pedig továbbra is folyamatban van. E korábbi támogatások némelyikében még mindig késedelmek tapasztalhatóak, ami elsősorban arra vezethető vissza, hogy a kedvezményezettek késlekednek az infrastrukturális munkálatok befejezésével. Az UNDP-vel közös irányítás alatt végrehajtott Városi és helyi infrastruktúra javítása című projekt keretében a 2012-es második pályázati felhívást követően 2013-ban 17 kis összegű, vissza nem térítendő támogatást ítéltek meg és hajtottak végre: egyrészt egyes településeken felújítási munkákat fedeztek az uniós finanszírozásból, másrészt pedig a támogatás a Famagusta és Nicosia piacain folytatott tevékenységre irányult. 2013 júniusában tették közzé a harmadik pályázati felhívást, amely a környezet és a kulturális örökség védelmét célozza a Karpasia/Karpaz-félszigeten. Ennek keretében 11 támogatást osztottak ki. Az oktatási ágazatban 2012-ben közzétett 700 000 EUR értékű pályázati felhívás nyomán tíz vissza nem térítendő támogatást osztottak ki iskoláknak. A támogatott projektek között szerepelt például tudományos laboratóriumok modernizálása, új oktatási módszerek bevezetése az iskola előtti nevelés terén, valamint a művészetek, a környezettudatos nevelés és a két közösséget összefogó tevékenységek előmozdítása. 2013 első felében értékelés készült az oktatási ágazat uniós támogatásáról, továbbá igényfelmérést is végeztek. A szakképzésre és a munkaerőpiacra irányuló VETLAM projekt 2012-es befejezése, illetve értékelése után pályázatot írtak ki a VETLAM II folytatólagos projektre, amely a szakképzési rendszerek, az egész életen át tartó tanulás és az aktív munkaerő-piaci intézkedések kidolgozását és terjesztését célozza. A kkv-k versenyképességének javítására irányuló, 5 millió EUR értékű 2012-es pályázati felhívás nyomán képzést nyújtottak a potenciális kedvezményezetteknek, és 282 vállalkozás pályázati anyagait dolgozták fel. A vissza nem térítendő támogatás kiosztását elhalasztották addig, amíg meg nem érkezik a helyileg kibocsátott bankgaranciák biztonságosságára vonatkozó igazolás. A gazdasági ágazatnak biztosított igen aktív technikai segítségnyújtást három hónappal, 2013 szeptemberéig kiterjesztették, az év folyamán támogatásban részesült a kkv-stratégia, a vállalkozástámogató szervezeteket, kkv-ket, nem kormányzati szervezeteket, tudományos központokat és önkormányzatokat pedig bevonták az e-stratégiába és képzésbe a vállalkozás, export, kutatás-fejlesztés, helyi kézművesség, ciprusi történelem és kultúra, természetvédelem, információs technológiák és egyéb témák területén. A technikai segítségnyújtás kiemelt figyelemmel kezelte a Karpasia/Karpaz régiót, ahol a két közösséget összefogó tevékenységek valósultak meg. Számos vállalkozástámogató kiadvány is megjelent. A technikai segítségnyújtás záróeseményét szeptemberben tartották. Az év végén indult a feldolgozott élelmiszerek piacának „feltérképezése”. A donorok és kedvezményezettek fórumaként működő Kereskedelmi és Ipari Kerekasztal júliusban ülésezett. A Világbank nyomon követi a gazdasági fejlődést, és egy vagyonkezelői alap révén – amelynek mandátumát 2014 végéig meghosszabbították – szakértői jelentéseket készít. 4.2.3. 3. célkitűzés: A megbékélés, a bizalomépítő intézkedések és a civil társadalomnak nyújtott támogatás megerősítése Az UNDP-vel közös irányítás alatt működő eltűnt személyekkel foglalkozó bizottság változatlanul támogatásban részesült. Ez idáig a 2013-as év volt a legsikeresebb: 140 személyt sikerült azonosítani és visszajuttatni családjához, így a 2006 óta azonosított személyek száma 477-re emelkedett. 2013 során újabb terület vált hozzáférhetővé, amely korábban a török katonai jelenlét miatt nem volt megközelíthető. Decemberben az UNDP-vel aláírták a hatodik hozzájárulási megállapodást, amely további 2,6 millió EUR uniós támogatást biztosít az eltűnt személyekkel foglalkozó bizottság tevékenységéhez. Az EU az eltűnt személyekkel foglalkozó bizottság legnagyobb donorja; a teljes uniós támogatás jelenleg 12,1 millió EUR-t tesz ki. A két közösség közötti bizalom további javítása érdekében az új hozzájárulási megállapodás keretében forrásokat irányoztak elő a fokozott figyelemfelkeltő és tájékoztató tevékenységekre. A „Ciprusi civil társadalom lendületben” elnevezésű program alá tartozó legutóbbi három támogatási program keretében finanszírozott valamennyi projekt lezárult 2013-ban. Külső értékelés készült a program alakulásáról 2007-ig visszamenőleg, és a levont tanulságokat figyelembe vették a szeptemberben indított, 2,5 millió EUR értékű új támogatási programban, amelynek célja a civil szervezetek szerepének megerősítése a ciprusi török közösségen és az Európai Unión belüli demokratikus szerepvállalásban. 2014-ben új vissza nem térítendő támogatásokat fognak kiosztani, és az új támogatási rendszert a szervezeteken belüli kapacitásépítést célzó technikai segítségnyújtásról szóló szerződés fogja alátámasztani. A két közösség részvételével működő, kulturális örökséggel foglalkozó technikai bizottság keretében 2013-ban jól haladt a kulturális örökség védelméért folytatott munka: befejeződött a Melandrina templomra, a Profitis Elias templomra, a Panagia templomra, valamint a denyai mecsetre vonatkozó projekt. Az év elején sikerült megoldást találni a ciprusi török vállalkozók bojkottjára. Helyszíni szemléket és zárórendezvényeket is tartottak, amelyek népszerűsítették a programot, és kiemelték a kulturális örökség felújításának a két közösség közötti megbékélés eszközeként betöltött jelentős szerepét. Aláírták az UNDP-vel kötött, további 2 millió EUR-ról szóló második hozzájárulási megállapodást. Ebből az alkalomból a ciprusi vezetők és a kulturális örökséggel foglalkozó technikai bizottság tagjainak részvételével novemberben rendezvényt tartottak. 4.2.4. 4. célkitűzés: A ciprusi török közösség közelítése az EU-hoz A nagy népszerűségnek örvendő ösztöndíjprogramot a 2012-es értékelés nyomán kiterjesztették, és a 2013/2014-es iskolaévre 181 ösztöndíjat osztottak ki felsőfokú tanulmányokat folytató, illetve diplomás hallgatók, tanárok, kutatók és szakemberek számára. A program keretében rövid szakmai tanfolyamokra és szakmai gyakorlatokra is biztosítottak ösztöndíjat. Ennek eredményeként a hallgatói program 2007-es indulása óta a 2013-as program volt a legnagyobb léptékű. Megvizsgálták az ösztöndíjprogram kiszervezésének lehetőségét, és ennek nyomán hatáskör-átruházási megállapodást írtak alá a British Councillal a 2014–2016 közötti kétéves időszakra. A megállapodást a kijelölt időszak leteltével felülvizsgálják. 2013-ban lezárult az első Infopoint projekt. Az újabb Infopoint projekt pályázati felhívását 2014-ben tették közzé. E kezdeményezés célja a nyilvánosság tájékoztatása az európai uniós szakpolitikákról és a támogatási programról. A tevékenységek között helyet kap majd számos szeminárium, konferencia, műhelytalálkozó és népszerűsítő rendezvény, amelyek mind a ciprusi török közösség érdekeit szolgálják. 4.2.5. 5. és 6. célkitűzés: A ciprusi török közösség felkészítése az uniós vívmányok bevezetésére és végrehajtására A Bizottság technikai segítségnyújtás és információcsere (TAIEX) eszköze az arra való felkészülésben segíti a ciprusi török közösséget, hogy a ciprusi probléma rendezését követően végrehajtsák az uniós vívmányokat. 2013-ban a segítségnyújtás a vívmányok 13 fő területére összpontosult: a tőke szabad mozgása, közbeszerzés, társasági jog, versenypolitika, pénzügyi szolgáltatások, mezőgazdaság és vidékfejlesztés, élelmiszer-biztonság, állat- és növény-egészségügyi szakpolitika, közúti közlekedés, statisztika, szociálpolitika és foglalkoztatás, környezetvédelem, fogyasztóvédelem és egészségvédelem, valamint pénzügyi ellenőrzés. Emellett a tevékenységek három új területet is érintettek: az áruk szabad mozgása, szellemi tulajdonhoz fűződő jogok és a szakmai képesítések kölcsönös elismerése. Az uniós tagállami szakértők 2013-ban 456 fellépést hajtottak végre, többek között képzéseket, műhelytalálkozókat és tanulmányutakat szerveztek, valamint jogi tanácsadást biztosítottak. A ciprusi török közösség felkészülése a vívmányok jövőbeni kiterjesztésére továbbra is korlátozott maradt. Február után nem került sor TAIEX-fellépésekre a statisztika területén. A ciprusi török közösség ugyanakkor lépéseket tett az állatjólét, a környezetvédelem és a biztosítások terén. A Bizottság szervezésében 2013 januárjában és szeptemberében Brüsszelben találkoztak a TAIEX érdekelt szereplői, hogy irányt adjanak a TAIEX átfogó végrehajtásának. Folytatódott a zöld vonalon keresztül bonyolított kereskedelem támogatása (866/2004/EK rendelet). Az uniós tagállamok szakértői rendszeres növény-egészségügyi vizsgálatoknak vetették alá a burgonyát és a citrustermékeket. A helyi méz elemzéseinek eredményei alátámasztották, hogy az állati termékek mozgásáról szóló 2007/330/EK bizottsági határozatban foglalt követelmények változatlanul teljesülnek. Független szakértők összeállították az olyan hajók frissített jegyzékét, amelyek fogásai alkalmasak a zöld vonalon keresztül bonyolított kereskedelemre, mivel megfelelnek az említett határozatban előírt követelményeknek. 4.3. Pénzügyi végrehajtás (szerződések és kifizetések) 4.3.1. Szerződéskötés 2013-ban a kötelezettségvállalások összértéke 19,7 millió EUR volt, ami elmarad az adott évre vonatkozó ambiciózus előrejelzéstől. A 2011-es forrásokból az 5 millió EUR értékű kkv-program keretében csupán akkor lesz lehetőség a támogatási szerződések aláírására, ha a helyi bankgaranciákkal kapcsolatos helyzet megnyugtatóan rendeződik. 4.3.2. Kifizetések 2013-ban jobb volt a kifizetések teljesítése a vonatkozó éves előrejelzéshez képest, mint a megelőző két évben (18,5 millió EUR, az előrejelzett összeg 76 %-a). A kifizetéseket különösen súlyosan érintették a telekommunikációs berendezések átadását és végleges kifizetését akadályozó, elhúzódó problémák, valamint a vissza nem térítendő támogatás előfinanszírozásában tapasztalt késedelmek (a vidékfejlesztés és a kkv-programok terén). 4.4. Nyomon követés A Bizottság a projektek zömének végrehajtásáért közvetlenül felelős (centralizált irányítás). A bizottsági munkatársak magas szintű felügyeletet gyakorolnak: szúrópróbaszerű látogatásokat tesznek, helyszíni megbeszéléseket tartanak és irányítóbizottságokat állítanak fel. Egy külön kijelölt programirányítási egység feladata a településeknek, kkv-knek és vidéki vállalkozásoknak nyújtott vissza nem térítendő támogatások végrehajtásának nyomon követése és a kedvezményezetteknek való segítségnyújtás. A TAIEX tevékenységeit több mint 20 projektirányító csoport révén követik nyomon, a nyomonkövetési mechanizmus keretében pedig évente kétszer üléseznek. A TAIEX logisztikai műveleteit a TAIEX online igazgatási rendszere segítségével követik nyomon. Jelenleg zajlik az eredmények nyomon követésére és nyilvántartására vonatkozó szisztematikusabb eljárás kifejlesztése. 4.5. Audit és ellenőrzések A Bizottság 2013-ban elvégezte a közös irányítás auditját a Bővítési Főigazgatóság belső kontrollrendszereinek értékelése céljából. Ennek alapján a helyszíni nyomon követés nyilvántartásának javítására van szükség (lásd: 4.4.). A korai támogatási kampányokra vonatkozó pénzügyi nyomon követés és auditprogram 2012-ben zárult le. 2014-re, amikor a nemrégiben indított támogatási rendszerek már kellőképpen kibontakoznak, új auditprogramot irányoztak elő. A Bizottság továbbra is a Számvevőszék 2012-es ellenőrzése nyomán tett ajánlásoknak megfelelően járt el. A 2014–2020 közötti többéves pénzügyi keret biztosítja a javasolt többéves finanszírozási tervet. Az új személyzeti szabályzat 2014-től lehetővé teszi a hosszabb időtartamra szóló alkalmazotti szerződéseket. 4.6. Értékelés 2013-ban külső értékelők széles körű programértékelést készítettek. Összességében a programozás „általában jó” megítélést kapott, mindazonáltal ajánlásokat fogalmaztak meg a mutatók kiválasztása, a kockázatkezelés, a nyomon követés és a ciprusi török közösség tervezésbe való bevonása kapcsán. Ágazati értékelések is készültek: 1. áttekintették a szilárdhulladék-gazdálkodásban elért előrelépést, és kidolgozták a beavatkozási prioritások jegyzékét; 2. az oktatási ágazatot érintő támogatás értékelése rámutatott az ágazati reformkezdeményezések csekély hatására, ami a helyi érdekelt szereplők elégtelen szerepvállalására vezethető vissza, ugyanakkor az iskolai ösztöndíjprogramok igen kedvező fogadtatásra találtak; 3. a civil társadalomnak nyújtott uniós támogatás értékelése megállapította, hogy igény van a fokozott kapacitásépítésre; 4. a TAIEX és a vízügyi/hulladékgazdálkodási kapacitásépítésre vonatkozó program értékelése megkezdődött, és a jelentéseket 2014 folyamán fogják véglegesíteni. 4.7. Tájékoztatás, nyilvánosság és népszerűsítés 2013-ban 49 népszerűsítő tevékenység valósult meg, köztük projektekkel kapcsolatos események, kiállítások és ünnepségek, vissza nem térítendő támogatásokról szóló tájékoztató rendezvények, projektekre vonatkozó képzések, valamint települési projektek megnyitói. Kiemelt figyelmet érdemelnek a Panagia templom örökségmegőrzési projektjének befejezése alkalmából decemberben, Tranchoni/Demirhan településen tartott záróünnepségek, a kulturális örökség védelmét célzó program következő fázisának indulását jelző novemberi rendezvények, valamint a közösségi ösztöndíjak, illetve a vidékfejlesztési program kedvezményezettjeinek részvételével tartott események. Áprilisban és decemberben az uniós tagállami képviselők tájékoztatókon és helyszíni ellenőrzéseken vehettek részt. A Bizottság ciprusi képviselete a ciprusi török közösséget segítő támogatási programról sajtóközleményeket tett közzé. 4.8. Konzultációk a Ciprusi Köztársaság kormányával Rendszeres találkozókra került sor a Ciprusi Köztársaság kormányának képviselőivel, különösen a Bizottság magas rangú tisztviselőinek ciprusi látogatása alkalmával. A Bizottság továbbra is számít a kormány együttműködésére az ingatlanok tulajdonjogának ellenőrzése terén, és rendszeres találkozókat tartanak a brüsszeli Állandó Képviseleten is. 5. Következtetések Nehéz előrelépést elérni a rendelet fő célkitűzésének megvalósítása, vagyis a gazdasági fejlődés ösztönzése révén Ciprus újraegyesítésének elősegítése irányába, tekintettel a sziget északi részén végzett műveletek körülményeire. A rendezéshez politikai folyamat vezet, ám az uniós támogatási program a gazdasági és társadalmi integráció felgyorsítása szempontjából is nélkülözhetetlen lesz. A Ciprus északi részét jellemző kihívásokkal teli helyzet ellenére már kézzelfogható eredmények rajzolódnak ki, amelyek a jelenlegi, 2013-ra vonatkozó jelentésben nem szereplő, korábban befejezett projektekre épülnek. Megmutatkoznak az egységes megközelítésben rejlő értékek is, hiszen egyes projektek a végrehajtás néhány évét követően most sokkal hatékonyabbá és gyümölcsözőbbé váltak. A 2014–2020 közötti időszakra vonatkozó többéves pénzügyi keret által biztosított stabilabb kilátások szintén elősegítik majd e tendencia kibontakozását. A Számvevőszék 2012-es ellenőrzése és a 2013-as programértékelés egyaránt kedvező általános következtetésekkel zárult, bár folyamatosan újabb és újabb tanulságokat lehet levonni a tapasztalatokból. Bizonyos területeken a teljes mértékben sikeres beavatkozások végrehajtása változatlanul nehéz feladat, és a hosszú távú fenntarthatóság továbbra is kérdéseket vet fel, ami a kedvezményezettek szűkös kapacitásaira és a helyi erőforrások hiányára vezethető vissza – ezek korlátozzák a ciprusi török közösség szerepvállalását, és a projektek fenntarthatóságára is kihatnak. A Bizottság azonban ezeken a területeken sem hagyhat fel a munkával, hiszen számos ilyen terület a vívmányok alappillére és az uniós polgárok gazdasági és társadalmi jóléte szempontjából is kulcsfontosságú. A 2013-as évben a korábban megállapított – különösen a szerződések védelmére és a bankgaranciákra vonatkozó – kockázatok súlyos gyakorlati problémákhoz vezettek, és késedelmeket okoztak egyes projektekben. Ez káros hatást gyakorolt a felvevőképességre. A Bizottságnak nem csupán a kockázati szint nyomon követése és ellenőrzése a feladata, hanem annak biztosítása is, hogy a kedvezményezettek teljes mértékben kihasználják az odaítélt támogatásokat a minden kétséget kizáróan fennálló szociális és gazdasági kihívások kezelése érdekében. Az infrastruktúra és a nagyméretű berendezések működésbe helyezése továbbra is nehézkes, ám ahol ezek a projektek sikeresen megvalósultak, ott látványos és jelentős eredmények születtek. Még a kisebb léptékű, korábban végrehajtott projektek – mint például a vízellátási hálózatok felújítása – is lényeges javulást eredményeztek a mindennapi életben. [1] HL L 65., 2006.3.7., 5. o. [2] A Bizottság C(2013) 7969 határozata. [3] 6/2012. sz. különjelentés: http://www.eca.europa.eu/Lists/ECADocuments/SR12_06/SR12_06_HU.PDF